ຄົນງານອິນໂດເນເຊຍ ເຮັດວຽກຢູ່ໃນຕ່າງປະເທດ
ພວກຄົນງານອິນໂດເນເຊຍ ທີ່ເຮັດວຽກຢູ່ຕ່າງປະເທດ ປະເຊີນກັບສະພາບການ ທີ່ເປັນອັນຕະລາຍ
ມີຊາວອິນໂດເນເຊຍເກືອບ 7 ລ້ານຄົນເຮັດວຽກເຮັດການຢູ່ໃນຕ່າງປະເທດເພື່ອຊອກສະແຫວງຫາລາຍໄດ້ທີ່ດີກວ່າທີ່ພວກເຂົາເຈົ້າສາມາດພົບເຫັນຢູ່ພາຍໃນປະເທດ ເກືອບເຄິ່ງ ນຶ່ງຂອງພວກຄົນງານອິນໂດເນເຊຍເຫຼົ່ານີ້ ແມ່ນເປັນແມ່ຍິງ ສ່ວນໃຫຍ່ແລ້ວ ແມ່ນໄດ້ມຸ່ງໜ້າໄປຍັງພາກຕາເວັນອອກກາງເພື່ອເຮັດວຽກເປັນຄົນຮັບໃຊ້ຢູ່ຕາມບ້ານເຮືອນ ສະພາບ ວຽກການຂອງພວກເຂົາເຈົ້າ ສາມາດເປັນອັນຕະລາຍໄດ້ ຊຶ່ງມີບາງຄົນໄດ້ຖືກທຳຮ້າຍຮ່າງ ກາຍ ຫຼືແມ່ນກະທັງຖືກຂ້າຕາຍກໍມີ ຫຼາຍໆອົງການຈັດຕັ້ງ ຂອງສາສະໜາອິສລາມໃນອິນໂດເນເຊຍ ໄດ້ຮຽກຮ້ອງໃຫ້ໂຈະການສົ່ງພວກແມ່ຍິງໄປເຮັດວຽກຢູ່ໃນບັນດາປະເທດອາຣັບ ແຕ່ດັ່ງທີ່ນາງ Solenn Homorine ລາຍງານຈາກກຸງຈາກາຕ້ານັ້ນ ພວກທີ່ຢາກໄປເຮັດວຽກຢູ່ຕ່າງປະເທດຈຳນວນນຶ່ງ ບໍ່ໄດ້ມີຄວາມຢ້ານກົວແຕ່ຢ່າງໃດເລີຍ ມັນເປັນເວລາຂອງການສອບເສງ ພວກແມ່ຍິງຈໍານວນ ນື່ງພາກັນມາສອບເສງຄວາມສາມາດ ແຕ່ລະຄົນໄດ້ຖືກ ຈັບຕາເບິ່ງຢ່າງໃກ້ຊິດໂດຍນາງຟີຟີ ຜູ້ທີ່ໄດ້ສິດສອນໃຫ້ ພວກເຂົາເຈົ້າ ຮູ້ຈັກວິທີໃຊ້ເຕົາແກັສ ນາງທົດສອບເຂົາ ເຈົ້າໂດຍການສັ່ງໃຫ້ພວກເຂົາເຈົ້າເປີດເຕົາ ຫຼີ່ໄຟໃຫ້ຕໍ່າ ລົງ ມອດເຕົາ ແລະກໍປົດເຕົາອອກຈາກຖັງແກັສ ພວກນັກຮຽນເຫລົ່ານີ້ ເປັນແມ່ຍິງຊາວອິນໂດເນເຊຍທີ່ ພວມຮັບການຝຶກອົບຮົມທີ່ສູນ ກາງຊອກຫາວຽກ ໃນ ກຸງຈາກາຕ້າ ເພື່ອໄປເປັນຄົນຮັບໃຊ້ ແລະແມ່ຄົວຢູ່ຕາມ ບ້ານເຮືອນຢູ່ໃນຕ່າງປະເທດ // ສຽງ // ນາງຟີຟີໃຫ້ການອະທິບາຍວ່າ ສ່ວນໃຫຍ່ຂອງພວກແມ່ຍິງເຫຼົ່ານ ີ້ແມ່ນມາຈາກຄອບຄົວທີ່ ທຸກຍາກໃນເຂດຊົນນະບົດທີ່ສອກຫຼີກຫ່າງໄກ ສຳລັບພວກເຂົາເຈົ້າແລ້ວ ເຄື່ອງໃຊ້ສະໄໝ ໃໝ່ເຊັ່ນເຄື່ອງເຮັດກາເຟ ໝໍ້ຫຸງເຂົ້າໄຟຟ້າຫຼືເຄື່ອງດູດຝຸ່ນ ແມ່ນເປັນເຄື່ອງໃຊ້ທີ່ຟູມ ເຟືອຍ ເຫັນກັນຢູ່ແຕ່ໃນໂທລະພາບທໍ່ນັ້ນ ແມ່ຍິງພວກນີ້ໄດ້ເຂົ້າຮັບການຝຶກອົບຮົມໃນຫຼັກສູດ 200 ຊົ່ວໂມງເພື່ອໃຫ້ຮູ້ຈັກໃຊ້ເຄື່ອງມື ຕ່າງໆເຫຼົ່ານີ້ ແລະຄວາມສາມາດທີ່ຈຳເປັນອື່ນໆ ເພື່ອຈະໄປເຮັດວຽກເປັນເວລາສອງປີນຳ ຄອບຄົວຂອງຊາວອາຣັບທີ່ຮັ່ງມີ // ສຽງ // ນາງທາຣ໌ນີທີ່ໄດ້ປະລູກສາວອາຍຸ 8 ຂວບໄວ້ກັບຍາດພີ່ນ້ອງນັ້ນ ກ່າວວ່າ ມັນເປັນການ ເສຍສະລະທີ່ຈຳເປັນ ຍ້ອນວ່ານາງຕ້ອງການເງິນເພື່ອເຮັດໃຫ້ຄວາມໄຝ່ຝັນຂອງລູກສາວ ນ້ອຍຂອງນາງທີ່ຢາກຈະເປັນນາຍຄູນັ້ນກາຍເປັນຄວາມຈິງ ນາງເວົ້າວ່ານາງບໍ່ຕ້ອງການ ຢາກໃຫ້ລູກສາວຂອງນາງຕ້ອງມາລົງເອີຍ ແບບດຽວກັບນາງ // ສຽງນັບ // ໃນອາຄານຫຼັງຖັດໄປນັ້ນ ພວກແມ່ຍິງ 40 ຄົນ ພວມຮຽນນັບເປັນພາສາອາຣັບ ສ່ວນ ໃຫຍ່ແລ້ວພວກເຂົາເຈົ້າໄດ້ຮູ້ຈັກຢູ່ແລ້ວ ການອ່ານພະຄຳພີໂກຣ່ານທີ່ຂຽນເປັນພາສາອາ ຣັບ ແຕ່ພວກເຂົາເຈົ້າຈຳເປັນຕ້ອງໄດ້ຝຶກຝົນເພີ່ມຕື່ມ ເພື່ອໃຫ້ສາມາດ ສົນທະນາຫລືສື່ ສານກັບພວກນາຍຈ້າງໄດ້ // ສຽງ // ນາງທາຣ໌ນີເວົ້າວ່າ ນາງໄດ້ເລືອກໄປປະເທດຊາອູດີອາຣາເບຍ ຍ້ອນນາງຮູ້ສຶກວ່າເຮັດ ວຽກກັບຊາວມຸສລິມດ້ວຍກັນຢູ່ທີ່ນັ້ນ ມີຄວາມປອດໄພກວ່າ ແລະດ້ວຍການທີ່ໄດ້ຢູ່ໃນ ດິນແດນສັກສິດ ຂອງສາສະໜາອິສລາມ ນາງອາດສາມາດເຂົ້າໃຈສາສະໜານີ້ ໄດ້ເລິກ ເຊິ່ງກວ່າເກົ່າ ແລະແມ່ນກະທັງ ຖ້າເປັນຄວາມປະສົງຂອງພະເຈົ້າ ນາງກໍຈະເດີນທາງໄປ ສະແຫວງບຸນ ທີ່ເມືອງເມັກກະ ຊຶ່ງຕ້ອງໄດ້ໃຊ້ເງິນເປັນຈຳນວນຫຼວງຫຼາຍນັ້ນ ເກືອບເຄິ່ງນຶ່ງຂອງພວກຄົນງານອິນໂດເນເຊຍໃນຕ່າງປະເທດ ແມ່ນໄປເຮັດວຽກເຮັດ ການໃນບັນດາປະເທດອາຣັບແລະປະມານ 90% ຂອງພວກຄົນງານເຫຼົ່ານີ້ແມ່ນເປັນ ແມ່ຍິງ ທີ່ມັກໃນຄວາມຄິດຂອງການເຮັດວຽກຢູ່ໃນບ້ານເຮືອນ ຂອງຊາວມຸສລິມດ້ວຍ ກັນ ແຕ່ນາງ Yuniyanti Chufaizah ຈາກຄະນະກຳມາທິການສິດທິແມ່ຍິງແຫ່ງຊາດ ກ່າວວ່າ ມັນມີຄວາມສ່ຽງຫລາຍຢູ່ ຍ້ອນຢູ່ໃນບາງປະເທດ ພວກຄົນໃຊ້ບໍ່ໄດ້ຮັບອະນຸ ຍາດ ໃຫ້ອອກຈາກເຮືອນ ຂອງນາຍຈ້າງໄປຕາມລຳພັງ ເພື່ອຊອກສະແຫວງຫາ ການ ຊ່ອຍເຫຼືອໃນກໍລະນີທີ່ສະພາບການໄດ້ຫັນປ່ຽນໄປໃນທາງທີ່ບໍ່ດີ // ສຽງ // ນາງ Yuniyanti ເວົ້າວ່າ ບັນຫາພວກຄົນຮັບໃຊ້ໃນຊາອູດີອາຣາເບຍແມ່ນຖືກັນວ່າ ເປັນບັນຫາພາຍໃນ ດັ່ງນັ້ນມັນຈຶ່ງບໍ່ໄດ້ຢູ່ພາຍໃຕ້ກິດຈະການຂອງພະແນກຄົນງານ ດ້ວຍເຫດນີ້ນຶ່ງໃນບັນດາເອກອັກຄະລັດຖະທູດຂອງອິນໂດເນເຊຍຈຶ່ງໄດ້ພະຍາຍາມ ໃຊ້ຕາໜ່າງທາງສາສະໜາເພື່ອແກ້ໄຂບັນຫາດັ່ງກ່າວ ພວກຄົນງານອິນໂດເນເຊຍຈຳນວນນຶ່ງໄດ້ປະສົບກັບຄວາມເດືອດຮ້ອນຈາກພວກ ນາຍຈ້າງຂອງພວກເຂົາເຈົ້າຢູ່ໃນຕ່າງປະເທດໂດຍທີ່ພວກນາຍຈ້າງໄດ້ໂກງແຮງງານ ຫຼືບໍ່ກໍທຳຮ້າຍຮ່າງກາຍພວກເຂົາເຈົ້າ ແມ່ຍິງບາງຄົນ ໄດ້ຖືກພວກນາຍຈ້າງຂົ່ມຂືນ ຫຼືຮອດຖືກຂ້າຕາຍກໍມີ ບັນດາກຸ່ມປົກປ້ອງແຮງງານແລະປົກປ້ອງແມ່ຍິງພາກັນຈົ່ມທຸກວ່າ ລັດຖະບານອິນ ໂດເນ ເຊຍບໍ່ໄດ້ດຳເນີນການຫຍັງຫຼາຍ ເພື່ອໃຫ້ຄວາມຄຸ້ມຄອງຄົນງານຂອງຕົນ ທັງໆທີ່ລັດຖະບານອິນໂດເນເຊຍໄດ້ກ່າວຊົມເຊີຍພວກຄົນງານເຫຼົ່ານີ້ທີ່ໄດ້ສົ່ງເງິນ ໃນມູນຄ່າ 6,000 ລ້ານໂດລາ ກັບຄືນປະເທດໃນແຕ່ລະປີນັ້ນ ຊາອູດີອາຣາເບຍແລະອິນໂດເນເຊຍບໍ່ໄດ້ມີຂໍ້ຕົກລົງໃດໆເພື່ອໃຫ້ເປັນທີ່ແນ່ໃຈວ່າ ສັນຍາຕ່າງໆກ່ຽວກັບພວກຄົນໃຊ້ຢູ່ຕາມບ້ານເຮືອນທີ່ໄດ້ລົງນາມກັນໄປນັ້ນໄດ້ ມີການປະຕິບັດ ບັດຕາມ ດ້ວຍເຫດຜົນດັ່ງກ່າວນີ້ 12 ອົງການຈັດຕັ້ງມຸສລິມໃນອິນໂດເນເຊຍ ຈຶ່ງຮຽກຮ້ອງ ໃຫ້ໂຈະການສົ່ງພວກແມ່ຍິງໄປເຮັດວຽກຢູ່ໃນບັນດາປະເທດອາຣັບນັ້ນຍ້ອນການ ຂາດລະບຽບການທີ່ວ່ານີ້ ໄດ້ເປີດໂອກາດໃຫ້ມີການລ່ວງເກີນເກີດຂຶ້ນ ທ່ານ Su- lam Iqbal ແມ່ນເລຂາທິການຂອງອົງການ Nadhlatul Ulama ຊຶ່ງເປັນອົງການ ຈັດຕັ້ງມຸສລິມທີ່ໃຫຍ່ທີ່ສຸດຢູ່ໃນອິນໂດເນເຊຍ // ສຽງ // ທ່ານ Iqbal ເວົ້າວ່າ ພວກຜູ້ຊາຍສາມາດໄປໄດ້ບໍ່ມີບັນຫາ ແຕ່ສຳລັບພວກແມ່ຍິງ ແລ້ວ ພວກເຮົາຄວນຈະລໍຖ້າເສຍກ່ອນ ຈົນກວ່າຈະມີການລົງນາມໃນບົດບັນທຶກ ຄວາມເຂົ້າໃຈ ພວກເຮົາຕ້ອງການປົກປ້ອງພວກແມ່ຍິງ ໄດ້ເກີດເຫດການກ່ຽວກັບແມ່ຍິງ 2 ຄົນທີ່ຊາອຸດີອາເຣເບຍເມື່ອໄວໆມານີ້ ທີ່ເຮັດ ໃຫ້ອິນໂດເນເຊຍ ຕົກຕະລຶງດ້ວຍຄວາມຕົກໃຈ ຄືກໍລະນີຂອງນາງ Sumiati ຄົນ ຮັບໃຊ້ໃນເຮືອນທີ່ໄດ້ຖືກທໍລະມານໂດຍນາຍຈ້າງຂອງນາງເອງ ແລະ ນາງ Kikim KIomalassari ທີ່ຖືກຂ້າຕາຍ ແລະສົບຂອງນາງ ໄດ້ຖືກພົບເຫັນໃນຖັງຂີ້ເຫຍື້ອ ຂ່າວທີ່ວ່ານີ້ໄດ້ດັງອອກມາຂະນະທີ່ຊາວມຸສລິມຈຳນວນຫຼາຍລ້ານຄົນພວມພາກັນ ໄປສະແຫວງບຸນ Hajj ທີ່ເມືອງເມັກກະຊຶ່ງເປັນນຶ່ງໃນຈຳນວນ 5 ສິ່ງສຳຄັນທີ່ຕ້ອງ ໄດ້ກະທຳໃນສາສະໜາອິສລາມ // ສຽງ // ນາງທາຣ໌ນີເວົ້າວ່າ ເລື່ອງລາວດັ່ງກ່າວໄດ້ສ້າງຄວາມຕື່ນຕົກໃຈໃຫ້ແກ່ນາງ ນາງ ຕັ້ງຄຳ ຖາມວ່າ ສິ່ງເຫຼົ່ານີ້ເກີດຂຶ້ນໄດ້ແນວໃດຢູ່ໃນດິນແດນຂອງພະເຈົ້າ? ແຕ່ແນວໃດກໍຕາມເລື່ອງທີ່ວ່ານີ້ກໍບໍ່ສາມາດຂັດຂວາງນາງໄດ້ແລະນາງໄດ້ປະຕິເສດ ທີ່ຈະປະຕິບັດຕາມຄຳແນະນຳຂອງພວກຜູ້ນຳທາງສາສະໜາຂອງອິນໂດເນເຊຍ // ສຽງ // ນາງທາຣ໌ນີເວົ້າວ່າ ໃນທຸກມື້ນີ້ ພວກຜູ້ຊາຍແລະແມ່ຍິງມີສິດທິເທົ່າທຽມກັນ ແລະ ພວກເຂົາເຈົ້າໄດ້ມີຄວາມຮັບຜິດຊອບທໍ່ໆກັນ ໃນການລ້ຽງດູຄອບຄົວຂອງພວກ ເຂົາເຈົ້າ ນາງກ່າວຕື່ມວ່າ ຈະມີປະໂຫຍດອັນໃດ ໃນການທີ່ມີພໍ່ແມ່ທັງສອງຢູ່ກັບ ເຮືອນກັບຊານ ຖ້າພວກເຂົາເຈົ້າຫາກບໍ່ສາມາດ ເຮັດໃຫ້ຄວາມໄຝ່ຝັນຂອງພວກ ລູກໆກາຍເປັນຄວາມຈິງ ໄດ້ ນາງ Nuryanah ແມ່ນແມ່ຍິງອິນໂດເນເຊຍອີກຄົນນຶ່ງທີ່ພວມຈະອອກເດີນທາງ ໄປຍັງປະເທດຊາອູດີອາຣາເບຍ // ສຽງ // ນາງ Nuryanah ເວົ້າວ່າ ແນ່ນອນ ນາງເອງແລະແມ່ຍິງຄົນອື່ນໆແມ່ນມີຄວາມ ຢ້ານກົວ ແຕ່ພວກເຂົາເຈົ້າກໍຫວັງວ່າ ພວກເຂົາເຈົ້າຈະບໍ່ຖືກສົ່ງໄປຢູ່ກັບຄອບຄົວ ທີ່ບໍ່ດີ ແລະ ພວກເຂົາເຈົ້າພາກັນພາວະນາ ໃຫ້ມີແຕ່ໂຊກດີ ເອື້ອຍ 2 ຄົນຂອງນາງ Nuryanah ກໍໄດ້ໄປເຮັດວຽກຢູ່ໃນເຂດພາຕາເວັນອອກ ກາງ ພວກເຂົາເຈົ້າມີນາຍຈ້າງທີ່ດີແລະເງິນເດືອນຂອງພວກເຂົາເຈົ້າກໍໄດ້ອຳນວຍ ໃຫ້ພວກເຂົາເຈົ້າສາມາດຊື້ເຮືອນ ຊື້ງົວ ແລະທີ່ດິນ ເພື່ອປູກເຂົ້າໄດ້ ນັ້ນຄືພາຫະນະທີ່ພາໃຫ້ຫຼຸດພົ້ນຈາກຄວາມທຸກຍາກ ແລະນັ້ນ ນາງ Nuryanah ເວົ້າວ່າ ແມ່ນຄຸ້ມຄ່າ ທີ່ຈະໄປສ່ຽງ